|  |  |
| --- | --- |
|  | **ПРАЦЯЖНІК ПАМІЖ ДЗЕЙНІКАМ І ВЫКАЗНІКАМ** |
|  | **ПРАЦЯЖНІК СТАВІЦЦА** |
|  |  Дзейнік і выказнік - назоўнікі ў форме назоўнага склону.  | *Мова – наш найкаштоўнейшы нацыянальны скарб. Оптыка – раздзел фізікі.* |
|  | Абодва галоўныя члены сказа выражаны неазначальнай формай дзеяслова (інфінітывам) або адзін з іх выражаны неазначальнай формай дзеяслова, а другі – назоўнікам у назоўным склоне.  | *Жыццё пражыць – не поле перайсці.* *Умець -- за плячыма не насіць.* *Асаблівая асалода – хадзіць у ягады.*  |
|  | Дзейнік і выказнік звязаны пры дапамозе слоў **гэта, вось, значыць, гэта значыць, гэта ёсць.**. | *Душа маці – вось тое роднае сонца, якое свеціць нам усё жыццё. Выхоўваць – значыць пастаянна і мэтанакіравана ўздзейнічаць на чалавека* |
|  | Абодва галоўныя члены сказа выражаны колькаснымі лічэбнікамі ў назоўным склоне ці адзін з іх выражаны назоўнікам, а другі лічэбнікам у спалучэнні з назоўнікам.  | *Чатыры і пяць – дзевяць.* *Глыбіня возера – чатыры метры.* |
|  | Дзейнік выражаны назоўнікам, а выказнік – фразеалагізмам ці сінтаксічна непадзельным спалучэннем слоў.  | *Талент у яго – дай бог кожнаму. Дарога – хоць каціся. Хлопец – вачэй не адвесці. Ноч – хоць вока выкалі. Надвор’е – хоць з хаты не вылазь.**Вуліца – даўжынёй каля вярсты.* |
|  | Дзейнік выражаны назоўнікам ці займеннікам, а выказнік – усечанай формай дзеяслова тыпу круць, скок, шмыг, шусь, выклічнікам або гукапераймальным словам.  | *Заяц – шусь у кусты.* *Раптам рыжая вавёрка – шмыг уніз.* *Цяперашні чытач – ого-го!* *Ён у мяне – во чалавек!* |

|  |  |
| --- | --- |
|  | **ПРАЦЯЖНІК НЕ СТАВІЦЦА** |
|  | Дзейнік або выказнік выражаны займеннікам.  | *Яна яго дочка.* *Ён яе бацька.*  |
|  | Выказнік выражаны прыметнікам ці дзеепрыметнікам.  | *Раніца цёплая, сонечная. Рака шырокая, паўнаводная. На дне пясочак жоўты, чысты ....* *Прырода, ты крыніца прыгажосці.* |
|  | Перад выказнікам, выражаным назоўнікам у назоўным склоне, ёсць адмоўная **часціца не.** | *Воўк не пастух, свіння не агародніца. Чужына не родная матка. Старасць не радасць. Голад не цётка.* |
|  | **Заўвага.** Працяжнік заўсёды ставіцца перад **адмоўнай часціцай не, калі выказнік выражаны неазначальнай формай дзеяслова.**  | *Дзетак узгадаваць – не грыбкоў назбіраць. Языком малоць – не дровы калоць. Спаць – не драмаць.* |
|  | Калі пры выказніку ёсць параўнальныя злучнікі **як, нібы, быццам, як быццам, нібыта, што, бы.** | *Лёс чалавека як даўні курган. Іржышча як рыжы вожык. Марскія хвалі быццам горы. Вочы нібы азёры. Валасы што залацісты лён.* |
|  | Калі перад выказнікам стаіць **не дапасаваны да яго член сказа або пабочнае слова ці часціца.**  | *Алесь цяпер студэнт. А мой бацька таксама партызан. Сяргей, безумоўна, добры таварыш. Марына ўжо настаўніца.* |
|  | Калі паміж дзейнікам і выказнікам, выражанымі назоўнікамі ў назоўным склоне, назіраецца **адваротны парадак галоўных членаў сказа**, а гэта значыць, што выказнік стаіць перад дзейнікам. | *Радзіма шахмат Індыя. Адвечнае дрэва дуб. Цудоўная рэч жыццё. Асаблівы чалавек яго бацька. Важны работнік дзядзька Язэп. Дзіўная дзяўчынка маленькая Агатка.* |
|  | Калі паміж дзейнікам і выказнікам ёсць дзеяслоў-звязка (дзеяслоў з непаўнавартасным значэннем, заўсёды з’яўляецца выказнікам разам з самастойным словам: ёсць, быць, рабіцца, станавіцца, з’яўляцца і інш.):  | *Самаадукацыя ёсць аснова любога поспеху.* *Кніга з’яўляецца крыніцай ведаў для многіх пакаленняў беларусаў.* |